
Text rozhodnutia
Súd: Krajský súd Bratislava Spisová značka: 7Sa/15/2019 Identifikačné číslo súdneho spisu: 1018201540 Dátum vydania rozhodnutia: 27. 02. 2019 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2019:1018201540.1 Uznesenie Krajský súd v Bratislave v právnej veci žalobcu: A. L., nar. XX.XX.XXXX, trvale bytom L. XXXX/ XX, XXX XX R. P., právne zastúpeného Mgr. PhDr. Zuzanou Tománkovou Mikovou, PhD., PHM, advokátkou, Šancová 110, 831 04 Bratislava, proti žalovanému: Ministerstvo práce sociálnych vecí a rodiny Slovenskej republiky, so sídlom Špitálska 4-8, 816 43 Bratislava, o správnej žalobe v sociálnych veciach, v konaní o preskúmanie zákonnosti rozhodnutia žalovaného číslo 12784/2018-M-OSL zo dňa 09.07.2018, takto r o z h o d o l : Krajský súd v Bratislave p o s t u p u j e vec miestne príslušnému Krajskému súdu v Trnave. o d ô v o d n e n i e : Dňa 29.11.2018 bola konajúcemu Krajskému súdu v Bratislave (ďalej aj ako „tunajší súd“) doručená správna žaloba v sociálnych veciach zo dňa 27.10.2018, ktorou sa žalobca domáhal preskúmania zákonnosti rozhodnutia žalovaného číslo 12784/2018-M-OSL zo dňa 09.07.2018, ktorým bol zamietnutý rozklad a bolo potvrdené rozhodnutie prvostupňového správneho orgánu o zrušení akreditácie organizácii Čistý deň, n.o.. 2. Podľa § 6 ods. 1 zákona č. 162/2015 Z. z. Správny súdny poriadok (ďalej len „SSP“) správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 3. Podľa § 6 ods. 2 písm. c) SSP správne súdy rozhodujú v konaniach o správnych žalobách v sociálnych veciach. 4. Podľa § 199 ods. 1 SSP písm. b) SSP, sociálnymi vecami sa na účely tohto zákona rozumie rozhodovanie Ministerstva práce, sociálnych vecí a rodiny Slovenskej republiky. 5. Podľa § 9 ods. 1 SSP konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. 6. Podľa § 13 ods. 3 SSP v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c) a d) a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 7. Podľa § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 8. Z obsahu spisového materiálu je bez akýchkoľvek pochybností zrejmé, že v predmetnom konaní ide o správnu žalobu v sociálnych veciach podľa § 6 ods. 2 písm. c) SSP v spojení s § 199 ods. 1 písm. b) SSP, pričom žalobca má adresu trvalého pobytu L. XXXX/XX, XXX XX R. P.. Vychádzajúc z lustrácie príslušnosti súdov Slovenskej republiky zo dňa 27.02.2019, obec Dunajská Streda sa nachádza v územnom obvode okresu Dunajská Streda. Podľa § 2 ods. 17 v spojení s § 3 ods. 2 písm. b) zákona č. 371/2004 Z. z. o sídlach a obvodoch súdov Slovenskej republiky, je mesto Dunajská Streda sídlom Okresného súdu Dunajská Streda patriacim do územnej pôsobnosti Okresného súdu Dunajská Streda, ktorého obvod je súčasťou územného obvodu Krajského súdu v Trnave. 9. Vzhľadom na vyššie uvedené skutočnosti a s poukazom na citované zákonné ustanovenia, Krajský súd v Bratislave dospel k záveru, že na konanie o predmetnej správnej žalobe v sociálnych veciach je podľa § 13 ods. 3 SSP miestne príslušný Krajský súd v Trnave, a preto mu tunajší súd podľa § 18 ods. 2 SSP postúpil vec ako súdu miestne príslušnému na prejednanie a rozhodnutie veci. Poučenie: Proti tomuto uzneseniu nie je prípustná kasačná sťažnosť [§ 439 ods. 2 písm. d) SSP].

